## Susana Camarero es reunix amb les ONGD valencianes per a agrair la seua solidaritat davant de l’emergència de la dana i abordar el futur de la cooperació

*** El nou model de cooperació valenciana s’orienta “cap a un enfocament més pragmàtic, eficaç i alineat amb les prioritats regionals”, ha explicat Camarero
* La vicepresidenta primera subratlla que la resposta de les organitzacions davant de l’emergència de la dana “mereix el reconeixement de tota la societat valenciana”**

La vicepresidenta primera i consellera de Servicis Socials, Igualtat i Vivenda, Susana Camarero, ha mantingut este dijous una trobada amb representants de la Coordinadora Valenciana d’ONGD, en què s’han tractat la labor de l’entitat i diverses qüestions d’interés mutu en matèria de cooperació al desenrotllament, així com el reconeixement a la labor solidària duta a terme per les organitzacions després de la dana.

Durant la reunió, la vicepresidenta ha traslladat als representants de la coordinadora les línies mestres del nou model de cooperació valenciana orientat “cap a un enfocament més pragmàtic, eficaç i alineat amb les prioritats regionals”.

Així mateix, un dels temes centrals de la reunió ha sigut el reconeixement a la labor que realitzen les ONGD a escala global i també el paper que han exercit durant l’emergència de la dana, amb una resposta sense precedents en què 50 organitzacions van mobilitzar recursos, voluntaris i assistència econòmica a les zones afectades.

“Han desplegat la major resposta davant d’una emergència a Espanya i mereixen l’agraïment de tota la societat valenciana”, ha subratllat Camarero, que ha recordat que les ONGD han invertit més de 150 milions d’euros en ajudes a les persones afectades, principalment dirigides a la infància i a l’atenció psicosocial.

A la reunió han assistit el secretari autonòmic de Família i Servicis Socials, Ignacio Grande, i el director general d’Inclusió i Cooperació al Desenrotllament, Pedro Carceller. I per part de la Coordinadora d’ONGD, han sigut presents el seu president, Enrique Asensi Martín, i la seua vicepresidenta, Lourdes Mirón Mirón, entre altres membres.

La Coordinadora d’ONGD de la Comunitat Valenciana està formada per 109 organitzacions que treballen en la defensa de la cooperació al desenrotllament i la solidaritat. Es va crear en 1992 i, entre les seues fites, destaca la campanya Pobresa Zero, que en 2005 va aconseguir més de 75.000 firmes en la Comunitat Valenciana per a exigir als governs el compliment dels seus compromisos en la lluita contra la pobresa, així com la firma del Pacte valencià contra la pobresa per tots els partits polítics amb representació parlamentària en 2009.

Fecha: 03/04/2025